Poštovani roditelji, dragi učenici, cijenjeni kolege učitelji i djelatnici škole,

bliži nam se početak novog obrazovnog razdoblja, nažalost mislili smo da će početi mirno , ali je pred nama novi izazov učenja ponašanja u situacijama potresa. Namjera nam je da svi mi , dragi učenici i roditelji, budemo spremni te da se osjećamo sigurni u eventualnoj situaciji podrhtavanja tla. Mi kao škola, izradili smo prema preporukama struke svoj *Protokol o postupanju prije, za vrijeme i poslije potresa*. Ovdje želim napomenuti da je naša Škola kvalitetno građena te da se u njoj možemo osjećati sigurno. U cijelosti je izgrađena od armiranog betona i cigle, krovna konstrukcija je drvena blago ukošena, pokrivena krovnim limom, nemamo dimnjake. Ispod južnog i sjevernog dijela školske zgrade nalazi se atomsko sklonište rađeno prema svim standardima za tu namjenu. Novi dio škole je izgrađen 2006. od armiranog betona, ravnog krova, ukopanim temeljima od armiranog betona, fasadna oplata je tzv. samostojeća fasada od ploča pričvršćenih na aluminijsku konstrukciju.

Velika je sreća što imamo veliko školsko dvorište i više sporednih ulaza kako bismo mogli u kratko vrijeme evakuirati sve učenike na sigurno mjesto. Ovdje želim napomenuti da je u novim okolnostima iznimno vrijedno što smo s učenicima uvježbali ponašanja prilikom ulaska i izlaska iz škole.

Škola nakon nedavnog razornog potresa nije doživjela oštećenja te je sigurna za redovno odvijanje nastave. Nastava će početi prema predviđenom kalendaru nastave, 18. siječnja 2021. Odlukom Ministarstva i Gradskog ureda nastava će se odvijati za učenike od 1. do 4. razreda po modelu A (uživo, u školi), a za učenike od 5. do 8. razreda po modelu C, na daljinu (preko aplikacije Yammer). Svim učenici od 5. do 8. razreda nastava počinje u 8:00 sati prema rasporedu B.

Učenici od 1. do 4. razreda će u ponedjeljak imati evakuacijsku vježbu kako bi ih upoznali s Planom evakuacije u slučaju potresa.

Za vrijeme zimskih praznika u školi smo imali radove krečenja hodnika, stubišta, učiteljskih kabineta, brušenja parketa u dvije učionice, zamjena rasvjete u hodnicima (u LED rasvjetu), u dvije učionice smo postavili interaktivne ploče za suvremene izazove nastave i druge sitnije radove kako bi se učenici i učitelji osjećali što ugodnije i bolje u školi. Trenutno se izvode radovi na instalacijama za projekt eŠkole.

Molimo vas da svi ostanemo pribrani i mirni, da imamo povjerenja jedni u druge kako bismo iz novonastalih situacija izašli bez posljedica.

Poštovani , u nadi da će nam svima drugo polugodište biti mirnije i veselije srdačno vas pozdravljam,

Mirjana Torer, ravnateljica